Evanđelje po Mateju (Šarić)/Glava 28.
1 Po suboti, u osvit prvoga daru u sedmici, odoše Marija Magdalena i druga Marija da pogledaj grob. 

2 Tada se zemlja potrese silno. Anđeo Gospodnji siđe s neba, pristupi, odvali kamen i sjede na njega. 

3 Lice je njegovo bilo kao munja, i odijelo njegovo bijelo kao snijeg. 

4 Stražari uzdrhtaše od straha pred njim i postadoše kao mrtvi. 

5 Anđeo progovori ženama: "Ne bojte se vi! Znam, vi tražite Isusa, Razapetoga. 

6 On nije ovdje. Uskrsnuo je, kao što je rekao. Dođite, vidite ovdje mjesto, gdje je ležao Gospodin. 

7 A sad otidite brže i javite učenicima njegovim: "On je uskrsnuo od mrtvih i ide pred vama u Galileju. Ondje ćete ga vidjeti. Eto, ja vam rekoh." 

8 Sa strahom i ujedno s radošću velikom odoše brzo od groba i pohitješe da to dojave učenicima njegovim. 

9 Tada im dođe Isus u susret i reče: "Zdravo!" One pristupiše k njemu, obujmiše noge njegove i pokloniše mu se. 

10 Nato im reče Isus: "Ne bojte se! Idite i javite braći mojoj, neka idu u Galileju! Ondje će me vidjeti." 

11 Kad su one bile otišle, odoše neki od straže u grad i javiše glavarima svećeničkim sve, što se je bilo dogodilo. 

12 Ovi se skupiše sa starješinama i održaše vijeće. Dadoše vojnicima mnogo novaca 

13 I rekoše: "Izjavite: "Učenici njegovi dođoše noću i ukradoše ga, dok smo mi spavali. 

14 Ako to dođe upravitelju do ušiju, mi ćemo ga umiriti i za vas se zauzeti." 

15 Oni uzeše novac i učiniše, kako im je bilo rečeno. Ovo je govorkanje rašireno kod Židova do dana današnjega. 

16 Jedanaestorica učenika odoše u Galileju na goru, kamo ih je bio Isus uputio. 

17 Kad ga vidješe, pokloniše mu se. A neki posumnjaše. 

18 Tada pristupi Isus k njima i reče im: "Dana mi je sva vlast na nebu i na zemlji. 

19 Zato idite i učinite sebi sve narode učenicima krštavajući ih u ime Oca i Sina i Duha Svetoga. 

20 I učeći ih da drže sve, što sam vam zapovjedio. Evo, ja sam s vama u sve dane do svršetka svijeta." Amen. 

Evanđelje po Mateju (Šarić)